Μακελειό (εφημερίδα)

Το Μακελειό είναι ελληνική εφημερίδα, που κυκλοφορεί έντυπα και διαδικτυακά (μέσω της ιστοσελίδας makeleio.gr). Η έκδοσή της ξεκίνησε το 2015, ενώ συνδέεται άμεσα με τον δημοσιογράφο και εκδότη Στέφανο Χίο. Έχει τις ρίζες της στην ομώνυμη τηλεοπτική εκπομπή.«The Greek Review of Social Research» Ευγενία Σιαπέρα, Λαμπρινή Παπαδοπούλου, Vol 121 (2023)

Το Μακελειό, αν και επιτυχημένη εφημερίδα στη χώρα, έχει επανειλημμένα προκαλέσει έντονες αντιδράσεις και νομικές αντιπαραθέσεις λόγω του ύφους και του περιεχομένου της.

Ιστορικό
Το 2010, ξεκίνησε να προβάλλεται η τηλεοπτική εκπομπή το Μακελειό, που μεταδιδόταν από διάφορα παραδοσιακά τηλεοπτικά κανάλια όπως το Kontra Channel, το Extra και το Alert TV. Η εκπομπή διακόπηκε πολλές φορές λόγω περιεχομένου της που χαρακτηρίστηκε προσβλητικό. Το 2011, επιβλήθηκε πρόστιμο 150.000 ευρώ στο κανάλι Kontra, επειδή ο δημιουργός, συντάκτης και παρουσιαστής της εκπομπής Στέφανος Χίος εξύβρισε και απείλησε τον τότε κυβερνητικό εκπρόσωπο. Αμέσως μετά, η εκπομπή έπαψε να αναμεταδίδεται και μετακόμισε οριστικά στο YouTube. Τον Ιανουάριο του 2015, ξεκίνησε η έκδοση του έντυπου Μακελειού.

Πωλήσεις και ακροαματικότητα
Σύμφωνα με στοιχεία της Ένωσης Εκδοτών Ημερησίων Εφημερίδων Αθηνών, το 2020, το Μακελειό πουλούσε πανελλαδικά περίπου 6.000 αντίτυπα καθημερινά και κατατάσσονταν στην 5η θέση ανάμεσα 15 απογευματινές εφημερίδες. Η ιστοσελίδα makeleio.gr (σύμφωνα με τον ιστότοπο παροχής στοιχείων webanalytics similarweb) καταλαμβάνει την 15η θέση στην κατηγορία των ενημερωτικών μέσων, όπου ενδεικτικά η ΕΡΤ βρισκόταν το 2023 στην 124η θέση.

Ύφος πολιτική κατεύθυνση
Κύριο πρόσωπο του Μακελειού είναι ο Στέφανος Χίος, ο οποίος είχε προηγουμένως δραστηριοποιηθεί σε διάφορα μέσα μαζικής ενημέρωσης.

Η εφημερίδα χρησιμοποιεί συχνά έναν ιδιαίτερα «σκληρό» και συγκρουσιακό λόγο στα πρωτοσέλιδα και τα άρθρα της, χαρακτηρίζεται από «αντισυστημικό» ύφος και ενστερνίζεται αξίες του κοινωνικού και εθνικού συντηρητισμού. Επίσης αυτοπροβάλλεται ως ερευνητική εφημερίδα (κατά μία έρευνα "μιμητική" της ερευνητικής δημοσιογραφίας). Παρά το ότι δεν χαίρει εκτίμησης από την γενικότερη δημοσιογραφική και μιντιακή κοινότητα, μετά την απόπειρα δολοφονίας του Στέφανου Χίου το 2020, ακόμη και εκ διαμέτρου αντίθετες εφημερίδες (π.χ. Documento) έχουν υπονοήσει ότι ο Χίος "ενοχλούσε" το σύστημα.

Έχει χαρακτηριστεί ως ακροδεξιά και εθνικιστική εφημερίδα, ενώ σύμφωνα με έρευνα του περιοδικού Communications χαρακτηρίζεται από σεξισμό, αντιμεταναστευτική ρητορική και εναντίωση στους ΛΟΑΤΚΙ+. Η ίδια έρευνα κατηγορεί την εφημερίδα και για ρατσισμό. Επίσης τηρεί ευρωσκεπτικιστική στάσηProceedings of the DataPopEU Conference (2022): Populism and Euroscepticism in Perspective, «Automated text analysis of Eurosceptic publications», Paschalis Tsiompanis and Ioannis Andreadis. Σύμφωνα με την Εφημερίδα των Συντακτών το 2023, πολιτικά το Μακελειό είχε στηρίξει το Εθνικό Κόμμα «Έλληνες» (Κασιδιάρης), αλλά και τον τότε συνασπισμό της Πατριωτικής Ένωσης (Ελεύθερος, Μπογδάνος).

Η εφημερίδα χρησιμοποιεί λαϊκότροπο λόγο, πολλές φορές με χρήση υπερβολών και υβριστικού περιεχομένου. Σύμφωνα με την έρευνα «The Greek Review of Social Research» των Ευγενίας Σιαπέρα και Λαμπρινής Παπαδοπούλου, στα πλαίσια του γενικότερου λαϊκιστικού ύφους της εφημερίδας, έχει παρατηρηθεί και υποτίμηση στο γυναικείο φύλο, είτε μέσω έντονης σεξουαλικοποίησης τους και υπονοιών για τις διάφορες πορείες τους, είτε ως θύτες που περιτριγυρίζουν άνδρες. Η ίδια έρευνα προσδίδει στην εφημερίδα και έντονη ομοφοβία και θεωρίες συνωμοσίας.

Αντιπαραθέσεις
Από την έναρξη της λειτουργίας του, έχει εμπλακεί σε πολυάριθμες δικαστικές διαμάχες λόγω του ακραίου λεξιλογίου και των επιθετικών τίτλων που χρησιμοποιεί. Η εφημερίδα γενικά, έχει λάβει αγωγές με αιτιολογία τη «συκοφαντία, ρητορική μίσους και υποκίνηση σε βία».

Παραδείγματα
Το 2019, το Μακελειό βρέθηκε στο επίκεντρο αντιπαραθέσεων για πρωτοσέλιδο άρθρο που εμφάνιζε υβριστικό και προσβλητικό περιεχόμενο. Το περιστατικό προκάλεσε ευρεία καταδίκη από πολιτικούς φορείς.
Το 2023, δικαστήριο επέβαλε πρόστιμο για άρθρο που θεωρήθηκε ότι προκαλούσε «υποκίνηση βίας (κατά Πακιστανών)».

Παραπομπές

Εξωτερικοί σύνδεσμοι
Επίσημη ιστοσελίδα «Μακελειό»

Κατηγορία:Εφημερίδες με τόπο έκδοσης την Αθήνα
Κατηγορία:Εφημερίδες στην ελληνική γλώσσα